Grey se makro-vleuel vat die pad na Frankryk | Netwerk24
Deur Hendrik Cronjé 08 September 2019 00:01
Grey-kollege se bielie-vleuel, Marcell Muller, is op pad Frankryk toe nadat hy nie by een van die 14 unies 'n aanbod gekry het om volgende jaar sy rugby plaaslik te speel nie.
Die Blitsbokke was die enigste plaaslike span wat in hom belang gestel het, maar dit was tevergeefs.
Jan-Harm van Wyk, sy agent en 'n voormalige vleuel van die Cheetahs, het bevestig dat die reus van 'n agterspeler op pad oorsee is.
Hy sal hom later vanjaar saam met Handré Pollard, Kade Wolhuter en Robbie Rodgers by Montpellier aansluit.
"Hy het letterlik wêreldwye belangstelling geniet," het Van Wyk aan Rapport gesê.
Die Brumbies van Australië, 'n Japanse klubspan en selfs 'n universiteit in die VSA het onder meer belangstelling in Muller getoon.
Op 102 kg en 1,87 m is Muller 'n makro-vleuel. Hy het ook nie 'n gebrek aan vaart nie. Volgens Van Wyk hardloop Muller die 100 m in 11.1 sekondes.
Muller was aanvanklik vanjaar stadig uit die wegspringblokke. Hy was lank 'n plaasvervanger vir sy skool se eerste span.
Tydens die Cravenweekproewe het hy in 'n sewestoernooi in die VSA gespeel en kon hy nie deur die Vrystaat oorweeg word nie.
Namate die seisoen gevorder het, het sy skoolafrigters die beste uit die makro-vleuel gehaal sodat hy die jaar as een van die land se voorste skolevleuels afgesluit het.
Hy was veral verwoestend in Grey se laaste wedstryd teen Paul Roos. In dié wedstryd het hy sy 19de drie van die seisoen gedruk.